A picture containing text, computer, dark

Description automatically generated

**Kia EV9 získala päťhviezdičkové hodnotenie v testoch bezpečnosti Euro NCAP**

* **Nová Kia EV9 získala najvyššie možné hodnotenie v posledných testoch bezpečnosti Euro NCAP**
* **Z dosiahnutých výsledkov môžeme spomenúť skóre 84 % za ochranu dospelých cestujúcich a 88 % za ochranu detí**
* **Mimoriadne pevná globálna modulárna platforma pre elektrické vozidlá spolu s inteligentnými bezpečnostnými prvkami prispievajú k vynikajúcim celkovým bezpečnostným parametrom vozidla**

Po rozsiahlych testoch Euro NCAP, poprednej európskej nezávislej organizácie pre testovanie bezpečnosti vozidiel, získal úplne nový model EV9 od spoločnosti Kia najvyššie hodnotenie za bezpečnosť. Plne elektrické sedemmiestne SUV dosiahlo maximálny počet 5 hviezdičiek, čím sa opäť raz potvrdili pôsobivé bezpečnostné vlastnosti tohto vozidla.

Model EV9 sa hodnotil v štyroch kategóriách a počas celého procesu testovania dosahoval vysoký štandard. Zaznamenal skóre 84 % za ochranu dospelých cestujúcich, 88 % za ochranu detí, 76 % za ochranu zraniteľných účastníkov cestnej premávky vrátane chodcov a 83 % v kategórii „bezpečnostných asistenčných systémov“, v ktorej sa vozidlo hodnotí podľa dostupnosti celého radu technológií na predchádzanie zrážkam.

Organizácia Euro NCAP ocenila v modeli EV9 priestor kabíny, ktorá si pri testovaní čelnej zrážky zachovala stabilitu a všetkým cestujúcim poskytla spoľahlivú ochranu v oblasti kolien a stehien bez ohľadu na veľkosť tela a miesto sedenia. Testy odhalili, že model EV9 by bol pomerne neškodným partnerom pri čelnom náraze. Pri teste s bočnou bariérou si zasa pripísal maximálny počet bodov za to, že vodičovi aj ostatným cestujúcim zabezpečil dôslednú ochranu všetkých dôležitých častí tela. SUV si vyslúžilo pochvalu aj za pokročilý systém eCall, ktorý v prípade nehody upozorní záchranné služby.

Model EV9 dosiahol ešte lepšie výsledky v testoch zameraných na detských cestujúcich, keď vozidlo ochránilo všetky dôležité časti tela figurín predstavujúcich šesť- a desaťročných pasažierov. Organizácia Euro NCAP pozitívne hodnotila aj pružnosť airbagov a inteligentný systém detekcie prítomnosti detí.

Pri testovaní bezpečnostných asistenčných technológií modelu EV9 vyzdvihla organizácia Euro NCAP výkonnosť systému autonómneho núdzového brzdenia (AEB), ktorý dobre reagoval na iné vozidlá a zabránil zrážke vo väčšine testovaných situácií.

Organizácia Euro NCAP ocenila aj ďalšie bezpečnostné prvky modelu EV9, ako je asistent na udržiavanie vozidla v jazdnom pruhu (LKA), ktorý jemne koriguje dráhu vozidla, ak začne vychádzať z jazdného pruhu, a zasiahne aj v niektorých kritickejších situáciách. Zistilo sa tiež, že asistent sledovania povolenej rýchlosti si šikovne poradí s rozpoznávaním miestneho obmedzenia rýchlosti, pričom vodič si môže vybrať, či chce, aby systém automaticky nastavil obmedzovač rýchlosti.

Hodnotenie bezpečnosti modelu EV9 posilnila mimoriadne pevná globálna modulárna platforma pre elektrické vozidlá (E-GMP), ako aj tuhá konštrukcia karosérie. Kia EV9 je vybavená množstvom aktívnych asistenčných a bezpečnostných prvkov pre vodiča, ktoré zaisťujú maximálne pohodlie a bezpečnosť na cestách.

# # #